ПРЕДЛОГ ЗАКОНА

О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ СЈЕДИЊЕНИХ АМЕРИЧКИХ ДРЖАВА СА ЦИЉЕМ ПОБОЉШАЊА УСАГЛАШЕНОСТИ ПОРЕСКИХ ПРОПИСА НА МЕЂУНАРОДНОМ НИВОУ И ПРИМЕНЕ ФАТКА ПРОПИСА

Члан 1.

Потврђује се Споразум између Владе Републике Србије и Владе Сједињених Америчких Држава са циљем побољшања усаглашености пореских прописа на међународном нивоу и примене ФАТКА прописа, са Анексом I и Анексом II, који је потписан у Београду 10. априла 2019. године, у оригиналу на српском и енглеском језику.

Члан 2.

Текст Споразума између Владе Републике Србије и Владе Сједињених Америчких Држава са циљем побољшања усаглашености пореских прописа на међународном нивоу и примене ФАТКА прописа, са Анексом I и Анексом II, у оригиналу на српском језику гласи:

# О Б Р А З Л О Ж Е ЊЕ

# 1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона је одредба члана 97. тачка 17) Устава Републике Србије по коме Република Србија уређује и обезбеђује друге односе од интереса за Републику Србију, у складу с Уставом.

# 2. РАЗЛОЗИ ЗА ПОТВРЂИВАЊЕ СПОРАЗУМА

Проблеми које Споразум треба да реши

Споразум између Владе Републике Србије и Владе Сједињених Америчких Државаса циљем побољшања усаглашености пореских прописа на међународном нивоу и примене ФАТКА прописа (FATCA – The Foreign Account Tax Compliance Act) (у даљем тексту: ФАТКА Споразум) се односи на сет прописа Сједињених Америчких Држава (у даљем тексту: САД) донет у циљу борбе против утаје пореза. Овим прописима се предвиђа да стране финансијске институције или други финансијски посредници учествују путем извештавања у спречавању избегавања плаћања пореза од стране америчких држављана или резидената који своја финансијска средства држе у неамеричким финансијским институцијама и на страним рачунима. Термин САД укључује Савезне Државе и Округ Колумбија и територије држава: Америчка Самоа, Северна Маријанска острва, Гвам, Порторико и Девичанска острва САД.

На основу Закључка Владе 05 Број: 337-6683/2014 од 28. јуна 2014. године, дана 30. јуна 2014. године потписана је Потврда намере Републике Србије да закључи међудржавни споразум поводом примене одредаба Закона о усаглашеном опорезивању иностраних рачуна (FATCA), и истог дана достављена САД и те је, у складу са тим, Република Србија укључена на листу јурисдикција које, закључно са 31. децембром 2014. године, примењује ФАТКА пропис (FATCA – The Foreign Account Tax Compliance Act).

Влада Републике Србије је Закључком 05 Број: 018-8670/2018-1 од 4. октобра 2018. године утврдила Основу за вођење преговора и закључивање Споразума између Владе Републике Србије и Владе Сједињених Америчких Држава са циљем побољшања усаглашености пореских прописа на међународном нивоу и примене ФАТКА прописа, са Анексом I и Анексом II.

На основу Основе за вођење преговора и закључивање Споразума из претходног става, дана 10. априла 2019. године у Београду је потписан Споразум између Владе Републике Србије и Владе Сједињених Америчких Држава са циљем побољшања усаглашености пореских прописа на међународном нивоу и примене ФАТКА прописа од стране министра финансија Синише Малог и амбасадора Сједињених Америчких Држава Кајла Ската.

Према одредбама ФАТКА Споразума, Владе Републике Србије и САД су закључиле билатерални споразум, и то модел 1Б, са припадајућим анексима I и II, који се не закључује на бази реципроцитета из разлога што Република Србија са САД није закључила Међудржавни уговор о избегавању двоструког опорезивања, нити је приступила Конвенцији о узајамној административној сарадњи у пореским стварима. У практичном смислу то значи да ће надлежна институција Републике Србије једном годишње, а за претходну годину, достављати податке за држављане САД у Републици Србији.

Циљеви који ће се потврђивањем ФАТКА Споразума постићи

Основни циљ доношења овог закона о потврђивању ФАТКА Споразума је испуњавање законских обавеза прописаних Законом о закључивању и извршавању међународних уговора („Службени гласник РС”, број 32/13), а које се односе на прописане процедуре за поступак потврђивања међународних уговора.

Наиме, према том закону, чланом 14. предвиђено је да све међународне уговоре војне, политичке и економске природе, као и уговоре којима се стварају финансијске обавезе за Републику Србију, као и уговоре који захтевају доношење нових или измену постојећих закона или уговоре којима се одступа од постојећих законских решења Народна скупштина мора да потврди.

Поред поштовања законом прописане процедуре неусклађеност са предметним прописом изложила би финансијске институције, регистроване на територији Републике Србије, финансијском репутационом ризику и угрожавању коресподентских односа са страним финансијским институцијама. Истовремено, финансијске институције које се не укључе у ФАТКА систем биће предмет опорезивања од 30% на одређене финансијске трансакције које посредно или непосредно потичу из САД.

Непотврђивање овог међудржавног споразума могло би да угрози постојеће инвестиције из САД у Републици Србији, а истовремено би негативно утицало и на долазак нових инвеститора.

Разматране могућности да се проблем реши без потврђивања ФАТКА Споразума

Законом о закључивању и извршавању међународних уговора предвиђено је међународни уговори које Република Србија потпише са другом државом морају бити потврђени од стране Народне скупштине, што је прописано чланом 14. тог закона.

Зашто је потврђивање ФАТКА Споразума најбољи начин за решавање проблема

Потврђивањем ФАТКА Споразума испуниће се све интерне процедуре које прописује домаће законодавство и на тај начин биће испуњени сви унутрашњи услови за потпуну примену одредаба из наведеног споразума.

# 3. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

ФАТКА Споразумом уводи се обавеза за одређене субјекте у Републици Србији да прикупљају одређене информације у вези са рачунима САД, а све у циљу спречавања да амерички држављани избегну плаћање пореза у домицилној држави.

Чланом 1. ФАТКА Споразума предвиђени су термини који се користе и уводе овим споразумом, као и њихово значење. Те је тако дефинисано да појам „САД” означава Сједињене Америчке Државе, укључујући и њихове савезне државе док појам „Територија САД” означава Америчку Самоу, Северна Маријанска острва, Гвам, Порторико и Девичанска острва САД. Такође, дефинисан је и појам „ИРС” као Служба интерних прихода САД. Затим, овим чланом дефинише се појам „Партнерске јурисдикције” којим се означава свака она држава која има потписан споразум са САД у циљу примене ФАТКА прописа. Даље у споразуму, дефинисан је термин „надлежан орган” у случају САД то је секретар Трезора или друго лице које он одреди, док је у Републици Србији надлежан орган Управа за спречавање прања новца. Тачком е) члана 1. овог споразума дефинисан је појам „финансијска институција” који означава кастоди институцију, депозитну институцију, инвестициони ентитет и одређено осигуравајуће друштво. У смислу овог споразума, термин финансијска институција је свеобухватан и подразумева све претходно наведене институције које спроводе одређене радње на финансијском тржишту и које су са становишта извршавања обавеза из ФАТКА Споразума релевантне за извештавање. У вези са тим су и дефиниције у тач. љ) до н) којима се дефинишу појмови финансијских институција које имају директну обавезу извештавања, појам финансијских институција које не извештавају али се сматрају квалификованим финансијским институцијама, а тачком н) дефинисан је појам финансијске институције која не учествује у извршавању обавеза из овог споразума. Даље, тачком њ) дефинисан је појам „финансијског рачуна” као сваки рачун код финансијских институција о којем ће се извештавати. У тач. о) до у) члана 1. овог споразума дефинисане су врсте рачуна које финансијске институције отварају својим клијентима а који су предмет извештавања по споразуму. Даље дефиниције прописане овим чланом су „власник рачуна” и „лице из САД” под којима се означава свако лице наведено или идентификовано као ималац рачуна код финансијске институције које је држављанин САД, односно физичко лице резидент САД, партнерство или корпорација организована у САД или у складу са законима САД или било које од њених савезних држава.

Члан 2. ФАТКА Споразума представља суштину овог споразума, њиме се уводи обавеза за Републику Србију да прикупља одређене информације и да на редовном нивоу извештава надлежан орган САД. Овим чланом дефинисано је које се информације прикупљају и размењују. Те је тако предвиђено да су то следеће информације: име, адреса и ПИБ сваког одређеног лица из САД, број рачуна, назив и идентификациони број финансијске институције Републике Србије која извештава, затим одређене податке о кастоди рачунима о којима се извештава, бруто износ камате, дивиденди и бруто износ других генерисаних прихода, укупан бруто приход од продаје или откупа имовине, уплаћен или одобрен по рачуну током календарске године.

Члан 3. ФАТКА Споразума дефинише рокове и начин размене информација. Предвиђено је да је релевантна валута за извештавање амерички долар. Такође, овим чланом предвиђа се да је релевантни период извештавања од 2014. године и предвиђен је модалитет извештавања за овај период до почетка примене споразума. Након ступања на снагу споразума, извештавање ће се вршити до 30. септембра текуће године за претходну. У овом члану, у ставу 6. прописано је да ће органи Републике Србије и САД, на основу овог споразума, потписати споразум о техничкој сарадњи, којим ће дефинисати процедуре и правила које су неопходне за примену одредаба ФАТКА Споразума и којим ће се успоставити процедуре за размену информација. Ставом 7. дефинисано је да су информације које се размењују поверљиве и да подлежу одређеним видовима заштите, као и да је ограничена употреба од стране надлежних државних органа.

Примена ФАТКА Споразума на финансијске институције Републике Србије прописана је чланом 4, те је тако предвиђено да се оне третирају као усаглашене са 1471 Кодексом интерних прихода САД и имају обавезу да на годишњем нивоу идентификују рачуне који су чланом 1. дефинисани као они о којима се извештава и да исте достављају надлежном органу Републике Србије. Такође, финансијске институције Републике Србије имају обавезу да се региструју на веб сајту ИРС и том приликом добијају ГИИН број. Ст. 2. до 6. овог члана дефинисана су посебна правила везана за усаглашавање финансијских институција са релевантним прописима Трезора САД. Приликом примене овог споразума, у случају неслагања дефиниција у ФАТКА Споразуму и оних које прописују релевантни прописи Трезора САД, примат имају прописи Трезора и надлежни органи Републике Србије, што је дефинисано ставом 7. овог члана.

Чланом 5. ФАТКА Споразума дефинисана је сарадња органа две државе по питањима усаглашености и примене одредаба овог споразума. Уколико постоји неки неспоразум или достављене информације нису задовољавајуће, орган САД може поставити додатне захтеве према органима Републике Србије који имају обавезу да одговоре на захтеве и доставе додатне и тражене информације у вези са рачунима који су спорни. Овим чланом предвиђено је да надлежни органи САД, уколико верују да је због одређених административних грешака дошло до нетачног или непотпуног извештавања, могу од органа Републике Србије захтевати да отклоне поменуте грешке. Органи Републике Србије дужни су да примене домаће законодавство, укључујући казнене прописе уколико је потребно, у циљу прикупљања исправљених или потпуних информација или решавања других врста мањих повреда споразума. Када су у питању значајне неусаглашености, надлежни органи САД поступају исто као и у случају мањих и административних грешака као и органи Републике Србије који примењујући домаће законодавство, укључујући и казнене одредбе, отклањају неусаглашености. Предвиђено је да обвезницима прикупљања информација које се размењују може бити дат рок од 18 месеци за отклањање неусаглашености и уколико у том року не обавесте о позитивном поступању, органи САД могу такву финансијску институцију сматрати неусаглашеном са ФАТКА прописима и брисати је са листе ИРС. Овим чланом предвиђа се и да органи Републике Србије морају да предузму све неопходне мере у циљу спречавања финансијских институција да избегну извештавање у складу са овим споразумом.

Члан 9. ФАТКА Споразума детаљније разрађује члан 3. став 7. којим је дефинисано да су сви подаци који су предмет размене поверљиви. Те је тако предвиђено да надлежни орган Републике Србије све податке и информације које добије од САД третира као поверљиве и може их обелоданити само уколико је то неопходно ради испуњавања обавеза из овог споразума, и само ако је то откривање у судским поступцима у вези са поштовањем обавеза Републике Србије прописане овим споразумом. Информације које се достављају САД, такође су поверљиве и могу се открити једино лицима и органима Владе САД који су задужени за процену, наплату или спровођење принудне наплате или кривичног гоњења, или ради упућивања молбе у вези са савезним порезом САД или за надзор над поменутим функцијама. Ова лица могу открити ове информације у оквиру јавних судских поступака или за потребе судских одлука. Свака друга врста откривања у сврхе дозвољене одредбама споразума о узајамној правној помоћи, могућа је уколико надлежни орган Републике Србије прибави писмену сагласност органа САД.

Све евентуалне потешкоће у примени овог споразума које могу настати на било којој страни решаваће се консултацијама што је дефинисано чланом 10. ФАТКА Споразума.

Чланом 11. ФАТКА Споразума предвиђено је да су Анекс I и Анекс II саставни део овог споразума, њима се детаљније дефинишу обавезе идентификације рачуна и власника рачуна о којима финансијске институције извештавају и финансијске институције које имају обавезу извештавања, нефинансијске институције које се третирају као усаглашене са ФАТКА Споразумом, и институције Републике Србије које немају обавезу извештавања међу којима су Влада Републике Србије, било који политички орган или организације Републике Србије. Чланом 12. дефинисано је трајање ФАТКА Споразума, ступање на снагу као и раскид истог, па је предвиђено да споразум почиње да се примењује оног дана када Република Србија писаним путем обавести САД да је завршила све неопходне интерне процедуре да би овај споразум ступио на снагу. Раскид уговора могућ је упућивањем писменог обавештења и ступа на снагу првог дана у месецу који следи након истека периода од 12 месеци од датума обавештавања о раскиду Споразума.

# 4. ПРОЦЕНА ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА

Не предвиђа се образовање нових органа, већ коришћење постојећих ресурса код надлежних државних органа за примену овог закона. За примену овог закона потребно је обезбедити средства у буџету Републике Србије.

Доношењем овог закона предвиђено је запошљавање додатне радне снаге у Управи за спречавање прања новца како би Република Србија ефикасно одгoворила на захтеве и обавезе који се уводе ФАТКА Споразумом.

Средства за реализацију овог закона ће се обезбедити из буџетске резерве на начин исказан у одељку 2.3 ПФЕ обрасца, у  оквиру Раздела 16 - Министарство финансија, Глава 16.5 - Управа за спречавање прања новца, Програм 2301 - Уређење, управљање и надзор финансијског и фискалног система, Функција 133 - Остале опште услуге, Програмска активност 0011 - Спречавање и откривање прања новца и финансирање тероризма, економске класификације: 411 - Плате, додаци и накнаде запослених (зараде), у износу од 4.375.000 динара, 412 - Социјални доприноси на терет послодавца у износу од 759.000 динара и 512 - Машине и опрема у износу од 1.100.000 динара.

Средства за наредне године биће обезбеђена у складу са билансним могућностима буџета у оквиру утврђених лимита на Разделу 16 - Министарство финансија, Глава 16.5 - Управа за спречавање прања новца.